“Barselona” himoyachisi Xerard Pike hakamni haqorat qilgani uchun to‘rt uchrashuvga chetlatildi

“Barselona” futbolchisi Xerard Pike Ispaniya Superkubogi javob uchrashuvida yon qanot hakamini haqorat qilgani uchun to‘rt uchrashuvga diskvalifikatsiya qilindi. Bu haqda “TASS” xabar bermoqda.

Pike “Atletik”ga qarshi Ispaniya Superkubogi javob uchrashuvining 56-daqiqasida, “Atletik”da o‘yindan tashqari holat yuz berganini qayd etmagan yon qanot hakamini haqorat qilgani uchun maydondan chetlatilgan edi.
Ikki klub o‘rtasida 17-avgust, dushanba kuni Barselonadagi “Kamp Nou” stadionida bo‘lib o‘tgan o‘yin 1:1 hisobidagi durang natija bilan yakuniga yetdi. Jamoalarning Bilbaoda o‘tgan birinchi o‘yinida “Barselona” 0:4 hisobida imkoniyatni boy bergandi.
Endi Xerard Pike Ispaniya chempionati doirasidagi to‘rtta uchrashuvni o‘tkazib yuborishi kerak bo‘ladi.